Boek: Solet Scheeres se ‘Jou kind en verlies’Solet Scheeres ŉ Mens wil glo dat kinders nie verdriet ervaar nie, maar hulle beleef dit wel. Selfs as ŉ mens dit regkry om kinders teen die ergste hartseer te beskerm, sal daar tog ŉ keer kom wat hulle die een of ander vorm van verlies ervaar en daaroor sal rou. Die dood van hetsy ŉ maat, familielid of troeteldier is nie die enigste vorm wat verlies aanneem nie. Ook as ouers skei, verander ŉ kind se lewe dramaties en kan hulle nét sulke intense emosies beleef soos wanneer iemand sterf. Jou kind en verlies, wat deur Solet Scheeres geskryf is, bevat wenke, idees en ŉ leesgids vir ouers, onderwysers, familie en vriende van kinders van alle ouderdomme. Die aktiwiteite in die boek help om spelenderwys ŉ ruimte vir heling vir kinders te skep. Die pragmatiese en sensitiewe raad het ook ten doel om volwassenes ŉ woordeskat te gee wanneer verdriet hulle tot stilte ruk. Scheeres is die skrywer van die Klub 17– en Glam-divas-reekse, asook die kinderboek Die leeutemmer se assistent wat in 2017 verskyn het. Sy is ŉ Suid-Afrikaanse kinderboekdeskundige en haar stokperdjies sluit lees, tuinmaak en die versamel van verskillende uitgawes van Alice in Wonderland in. Uitgewer: Lapa Uitgewers Prys: R300,00* *Prys onderworpe aan verandering Koop die boek by Graffiti Boeke